CELEX: 32018R1308
Language: ro
Date: 2018-09-28 00:00:00
Title: Regulamentul (UE) 2018/1308 al Consiliului din 28 septembrie 2018 de modificare a Regulamentului (UE) 2018/120 în ceea ce privește posibilitățile de pescuit pentru bibanul-de-mare european

28.9.2018   
               
               
                  RO
               
               
                  Jurnalul Oficial al Uniunii Europene
               
               
                  LI 244/1
               
            
         REGULAMENTUL (UE) 2018/1308 AL CONSILIULUI
         din 28 septembrie 2018
         de modificare a Regulamentului (UE) 2018/120 în ceea ce privește posibilitățile de pescuit pentru bibanul-de-mare european
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 43 alineatul (3),
         având în vedere propunerea Comisiei Europene,
         întrucât:
         
                     (1)
                  
                  
                     Regulamentul (UE) 2018/120 al Consiliului (1) stabilește posibilitățile de pescuit pentru anumite stocuri de pește și grupuri de stocuri de pește pentru anul 2018, aplicabile în apele Uniunii și, pentru navele din Uniune, în anumite ape din afara Uniunii.
                  
               
                     (2)
                  
                  
                     Consiliul Internațional pentru Explorarea Apelor Maritime (ICES) a prezentat un aviz revizuit pentru 2018 în ceea ce privește bibanul-de-mare european (Dicentrarchus labrax) din diviziunile ICES 4b-c, 7a, și 7d-h (centrul și sudul Mării Nordului, Marea Irlandei, Canalul Mânecii, Canalul Bristol și Marea Celtică). Potrivit avizului respectiv, pentru a se încadra în producția maximă durabilă, cantitatea totală pescuită în scop comercial și în scop de agrement în 2018 nu ar trebui să depășească 880 de tone. Datorită unui set de măsuri care asigură refacerea stocurilor, se preconizează că biomasa va crește în 2018. În conformitate cu avizul respectiv, ICES a indicat, de asemenea, o reducere a mortalității prin pescuit de agrement. În plus, ICES a estimat o rată mai mare de supraviețuire datorate practicii de capturare urmată de eliberare (o rată a mortalității de 5 % în urma practicii menționate, în comparație cu estimările anterioare de 15 %). Așadar, este oportună reținerea unui pește per pescar pe zi în cadrul pescuitului de agrement care se efectuează în perioada octombrie-decembrie 2018. Acest lucru ar trebui să se aplice diviziunii ICES 6a.
                  
               
                     (3)
                  
                  
                     Prin urmare, Regulamentul (UE) 2018/120 ar trebui modificat în consecință,
                  
               ADOPTĂ PREZENTUL REGULAMENT:
         
            Articolul 1
            La articolul 9 din Regulamentul (UE) 2018/120, alineatul (4) se înlocuiește cu următorul text:
            
               
                  „(4)   În cadrul pescuitului de agrement, inclusiv de la țărm:
                  
                              (a)
                           
                           
                              în perioada 1 ianuarie 2018-30 septembrie 2018, în diviziunile ICES 4b, 4c și 7a-7k, în cazul bibanului-de-mare european, se permite doar pescuitul cu capturare urmată de eliberare. În perioada respectivă, se interzice reținerea la bord, relocalizarea, transbordarea sau debarcarea de biban-de-mare european capturat în zona respectivă;
                           
                        
                              (b)
                           
                           
                              în perioada 1 octombrie-31 decembrie 2018, în diviziunile ICES 4b, 4c, 6a și 7a-7k se poate reține maximum un specimen de biban-de-mare european per pescar pe zi.”
                           
                        
            
         
         
            Articolul 2
            Prezentul regulament intră în vigoare în a treia zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 septembrie 2018.
            
               
                  Pentru Consiliu
               
               
                  Președintele
               
               M. SCHRAMBÖCK
            
         
         
            (1)  Regulamentul (UE) 2018/120 al Consiliului din 23 ianuarie 2018 de stabilire, pentru anul 2018, a posibilităților de pescuit pentru anumite stocuri de pește și grupuri de stocuri de pește, aplicabile în apele Uniunii și, pentru navele de pescuit ale Uniunii, în anumite ape din afara acesteia, și de modificare a Regulamentului (UE) 2017/127 (JO L 27, 31.1.2018, p. 1).